b'\n_START_ARTICLE_\nPanoptikonbygningen\n_START_SECTION_\nHistorie\n_START_PARAGRAPH_\nDet s\xc3\xa6rpr\xc3\xa6gede navn har bygningen overtaget fra den bygning, der l\xc3\xa5 p\xc3\xa5 grunden f\xc3\xb8r, men som nedbr\xc3\xa6ndte 4. januar 1950. I 1885 \xc3\xa5bnede den forhenv\xc3\xa6rende direkt\xc3\xb8r for Tivoli Bernhard Olsen Danmarks f\xc3\xb8rste vokskabinet, Skandinavisk Panoptikon, p\xc3\xa5 adressen. Ordet panoptikon har flere betydninger hvoraf en alts\xc3\xa5 er vokskabinet. Bygningen var opf\xc3\xb8rt 1883-85 efter tegninger af Henrik Hagemann, og flere sale var indrettet af Arnold Krog, der da arbejdede p\xc3\xa5 Hagemanns tegnestue._NEWLINE_I 1898 blev kunstmaler og fabrikant Vilhelm Pacht direkt\xc3\xb8r i Skandinavisk Panoptikon. Han havde siden 1896 drevet Danmarks f\xc3\xb8rste biograf, Kj\xc3\xb8benhavns Panorama, i en tr\xc3\xa6pavillon foran K\xc3\xb8benhavns R\xc3\xa5dhus, der p\xc3\xa5 det tidspunkt var under opf\xc3\xb8relse. I 1898 blev biografen sagt op, fordi tr\xc3\xa6pavillonen skulle rives ned. \xc3\x85ret efter flyttede biografen s\xc3\xa5 ind hos vokskabinettet i Panoptikonbygningen, hvor Pacht drev den frem til sin d\xc3\xb8d i 1912._NEWLINE_I 1909 \xc3\xa5bnede endnu en biograf i bygningen, Panoptikon-Teatret. Den eksisterede frem til for\xc3\xa5ret 1927. P\xc3\xa5 det tidspunkt \xc3\xb8nskede bygningens ejer at s\xc3\xa6lge. Han skyldte et st\xc3\xb8rre bel\xc3\xb8b til den krakkede Diskonto- og Revisionsbanken, der havde pant i bygningen. Arbejdernes Landsbank havde et st\xc3\xb8rre bel\xc3\xb8b til gode i den krakkede bank, og overtog pantet til d\xc3\xa6kning af g\xc3\xa6lden. Banken var nemlig vokset ud af dens tidligere lokaler p\xc3\xa5 Frederiksberggade og flyttede s\xc3\xa5ledes ind i Panoptikonbygningen. Da bygningen br\xc3\xa6ndte i 1950, lod banken den nuv\xc3\xa6rende bygning opf\xc3\xb8re, hvor banken stadig har adresse. Huset var klar til indflytning i efter\xc3\xa5ret 1952._NEWLINE_Facaden blev renoveret 1996 uden, at dens \xc3\xa6stetik blev \xc3\xa6ndret.'